Man 'nié aan koronavirus in Kaapse hospitaal dood' | Netwerk24
Deur Ané van Zyl 10 Februarie 2020 17:33
Dit is onwaar dat 'n pasiënt Vrydag in die Mediclinic Louis Leipoldt in Bellville aan die nuwe 2019-koronavirus (2019-nCoV) dood is, sê die hospitaal en die Nasionale Instituut vir Oordraagbare Siektes (Nios).
"Mediclinic kan bevestig dat ons geen bevestigde geval van die koronavirus het nie," lui 'n verklaring van die hospitaalgroep.
Tot dusver is 56 individue vir die koronavirus in Suid-Afrika getoets, en almal was negatief, sê Sinenhlanhla Jimoh, woordvoerder vir Nios.
"Ons wil mense die versekering gee dat MediClinic, in samewerking met Nios en die nasionale departement van gesondheid, die nodige maatreëls getref het om pasiënte met die (spesifieke) simptome te bestuur en om die moontlike oordrag van die virus in ons fasiliteite te voorkom," sê die hospitaalgroep.
Die gerugte het op sosiale media ontstaan nadat 'n middeljarige man dood is. Hy het vir 'n internasionale maatskappy in Kaapstad gewerk wat bande met China het.
Die man sou glo die siekte aangesteek het by 'n Chinese kollega van hom wat onlangs in China was.
Daar word ook beweer dat die man reeds die virus gehad het terwyl hy op die Bok Radio-vaart – die sogenaamde "BokBoot" – op die MSC Orchestra-passasierskip was. Hy het glo egter rondom 1 Februarie siek geword terwyl dié bootreis reeds op 21 Januarie weens sterk wind geëindig het.